Hermanis Matisons

Hermanis Matisons, arī Mattisons (dzimis  Rīgā, miris  Rīgā) bija Latvijas šahists un problēmists, pirmais šaha meistars Latvijā (1924).

 Jaunība, pirmie soļi šahā 
Dzimis Kārļa un Līnas Matisonu ģimenē. Tēvs kalpojis kuģu ekspeditoru firmas "Helmsing und Grimm" kantorī. Vecāki dēlu sūtījuši prestižajā Rīgas pilsētas ģimnāzijā, taču 1910. gadā nomira tēvs un H. Matisonam bija jāpārtrauc mācības. Viņš kļuva par kādas firmas kantoristu.
Iepazīšanās ar šahu notika 6 vai 7 gadu vecumā. 1911. gadā tika sastādīta pirmā šaha etīde, bet 1911./12. gadā tika izcīnīta pirmā uzvara ģimnāzijas turnīrā. 1913. gadā viņš iestājās Rīgas šaha biedrībā.
1913. gada 25. decembrī simultānspēles seansā uzvarēja slaveno Kubas šahistu Hosē Raulu Kapablanku (1888 - 1942), kurš viesojās Rīgā.
1915. gada Rīgas šaha biedrības turnīrā Matisons izcīnīja 1. vietu un drīz kļuva par spēcīgāko šahistu Rīgā aiz Ārona Nimcoviča.

 Pirmais pasaules karš 
1916. gada vasarā Matisons tika iesaukts armijas rindās. Pirmajā pasaules karā laikā no 1916. gada novembra līdz 1917. gada janvārim piedalījās frontes cīņās pie Rīgas. 23. janvārī 1917. gadā tika ievainots, tika pārvests uz Petrogradas hospitāli, kur ārstējās aptuveni pusgadu. Izveseļojies devās uz Maskavu, kur pavadīja daudzus mēnešus, pelnot iztiku ar fizisku darbu.

 Atgriešanās Latvijā 
Divdesmito gadu pirmajā pusē atgriezās Latvijā un jau kopš 1921. gada aktīvi iekļāvās šaha dzīvē. Matisons daudz spēlēja dažādos turnīros (arī ātrspēles un korespondencšaha), sniedza simultānspēles seansus, vadīja šaha nodaļas dažādos laikrakstos un žurnālos, pievērsās šaha kompozīcijai. 1922./23. gadā uzvarēja II Rīgas šaha biedrības meistarībā Rīgā.

 Latvijas spēcīgākais šahists 
1924. gadā uzvarēja Latvijas šaha I kongresā, kļūstot par pirmo Latvijas šaha meistaru. Tajā pat gadā Olimpiskajā šaha turnīrā Parīzē kļuva par pasaules čempionu šahā amatieriem.

 Tālākās šahista gaitas 
1925. gadā uzvarēja Kentas grāfistes 20. šaha kongresā Bromlejā (Anglija).Bromley 1925
Debrecenas turnīrā 1925. gadā piedzīvoja lielāko neveiksmi savās šahista gaitās, ieņemot pēdējo vietu 14 dalībnieku konkurencē.Debrecen 1925
Turnīrā Budapeštā 1926. gadā dalīja 9.-10. vietu 16 dalībnieku konkurencē. 1926. gadā uzvarēja turnīrā Bardiovā (Čehoslovākija). 1926. gadā Kēnigsbergas (Vācija) turnīrā ierindojās 2. vietā.
No 1927. gada vadīja šaha nodaļu žurnālā "Atpūta".
1928. gadā 2. Pasaules čempionātā amatieriem Hāgā (Holande) ieņēmis 3. vietu. 1929. gadā piedalījās plašā starptautiskā turnīrā Karlsbādē (Čehoslovākija), kur 22 dalībnieku konkurencē ieguvis 10.-11. vietu. Šajos starptautiskajos turnīros uzvarējis lielmeistarus Saveliju Tartakoveru, Akibu Rubinšteinu, Milanu Vidmaru.

 Slimība un pāragrā nāve 
1930. gadā slimības dēļ izlaidis šaha olimpiādi Hamburgā.
1931. gada Prāgas šaha olimpiādē Matisons arī spēlēja slims, daudzas partijas nācās izlaist, tomēr viņš uzvarēja toreizējo pasaules čempionu Aleksandru Aļehinu. Tas bija Matisona pēdējais starptautiskais starts.
1932. gada rudenī strauji pasliktinājās viņa veselības stāvoklis. Rīgas pilsētas 1. slimnīcā tuberkulozi pieveikt neizdevās un 16. novembra rītā Matisons nomira.

 Šahista mantojums 
Savas dzīves laikā publicējis 9 uzdevumus un 60 etīdes. Lielmeistars Savelijs Tartakovers (1887 - 1956) nosaucis Matisonu par pasaules čempionu etīžu kompozīcijā.

 Atsauces 

 Ārējās saites 
 Matisona spēlētās partijas Chessgames datubāzē 
 Matisona spēlētās partijas 365chess datubāzē 
 Matisona spēlētās partijas Olimpbase datubāzē 
 Matisona kompozīcijas PDB (Chess Problem Database Server) datubāzē 

 Literatūra 
 K.Bētiņš, A.Kalniņš, V.Petrovs "Šachs Latvijā līdz 1940. gadam", Rīga, Valters un Rapa, 1940.
 Ģ.Salmiņš "No Parīzes līdz Prāgai. Hermanis Matisons (1894 - 1932)", Liepāja, LiePA, 2008, .

Kategorija:1894. gadā dzimušie
Kategorija:1932. gadā mirušie
Kategorija:Latvijas šahisti
Kategorija:Šaha problēmisti
Kategorija:Rīgā dzimušie